***Kedves Szülők, kedves Cserkészjelöltek és Cserkészek!***

 ***Nagyon örülünk, hogy érdeklődést mutattok a cserkészet iránt! Fogadjátok szívélyes üdvözletünket a csapatban és érezzétek jól magatokat közöttünk! ☺***

Vannak köztetek olyanok, akik nemrégen csatlakoztatok csapatunkhoz, ezért fogadjátok szeretettel ezt a rövid bemutatkozót.

Az Angliai Magyar Cserkészek 2012 szeptemberétől kezdte el foglalkozásait a wokingi Magyar Iskolánál. Ahogy telt az idő, egyre több helyről jelezték, hogy szeretnének csapatot a saját városukban, kerületükben. Így alakult meg egy harmadik és negyedik csapat is a Szent István Háznál Londonban, New Maldenben a Mosoly Magyar Ovi-Suli – nál és Basingstokeban.

***Folyamatosan terjeszkedünk, ezért nem kizárt, hogy holnaptól talán a Te városodban is ellátogatunk, ha igény van rá! ☺***

 A Külföldi Magyar Cserkész Szövetség Intéző Bizottsága 2015. november 8-i gyűlése egyöntetűen leigazolta a csapatunkat, végleges igazolással és az 50-es számot adták.

 Kérésünkre ***Kossuth Lajos cserkészcsapat***nevet kaptunk. Kossuth Lajos nemzetünk egyik legnehezebb korszakában vezetője volt a magyaroknak. A Nagyvilággal szemben képviselte a magyarokat, hogy nemzetünk jövőjét biztosítsa.

 Mi is, az Egyesült Királyságban a magyarok arca vagyunk. Munkáinkkal megmutatjuk az itteni világnak, milyen ügyes nemzet a magyar nép.

 Most jöjjön egy rövid tájékoztató arról, hogy kik vagyunk és mivel foglalkozunk:

**Mi a cserkészet?**

*A magyar cserkészet a gyerekek korának és nemének megfelelő foglalkozás.  Legfőbb célja emberebb embert és  magyarabb magyart nevelni, miközben szolgálja az Istent, a hazát, embertársait és a magyarságot.  A cserkész foglalkozás az őrsi közösségen alapszik.  A cserkészetben a fiatal neveli a fiatalt.  A cserkészetben játszva tanítunk.  Minden cserkész fogadalmat tesz, hogy  a tíz cserkész törvény szerint fog élni.*

***Korosztályok:***

  *5-10     Kiscserkész (kcs.)*

  *10-17   Cserkész (cs.), Leánycs. (lcs.)*

  *16-27   Vándorcserkész (vcs.)*

  *18+     Felnőtt cserkész (fncs.)*

***A Cserkészet Felépítése:***

*őrs –> raj –> csapat –> körzet –> kerület –> szövetség*

***A Cserkészet Céljai:***

***A Kiscserkész Korban:***

  Jellemnevelés

  Magyarságismeret (-szeretet)

  Ügyességfejlesztés

***A Cserkész Korban:***

  Jellemnevelés

  Magyarságismeret (-szeretet)

  Testi Teljesítmény

  Cserkésztudás

  Embertársak Szolgálata

***Mi a próbarendszer?***

*A próbarendszer a cserkészet “tananyaga.”  Minden korosztálynak meg van szabva, hogy mivel foglalkozzon.  Konkrét pontokban van összefoglalva.  Ezt követve, a cserkész vezetők a legjobban nevelhetik a gyerekeket a cserkész életre.*

***Mik a módszerek?***

*A cserkészetben játszva tanítunk és élménnyel nevelünk.  Ezért külön módszereket használunk, hogy ne “iskolásodjon” el a kiképzés.*

*A kiscserkészet módszerei:  játék, ének, mese, magyarságismereti foglalkozás, kézügyesség, bábszínház/bábjáték, sport/torna/ritmika.*

*A cserkészet módszerei:  elméleti és gyakorlati ének, játék, magyarságismeret, kézügyesség.*

***Mit nyer a gyermek a cserkészetből?***

  *Megtanulja, hogy mit jelent két kultúrának részese lenni.  Megszereti a magyarságot és a magyar nyelvet.  A cserkészet szépen kiegészíti a magyar iskolában tanult anyagot mert élménnyel alátámasztja.  Keretmesékkel és más élményekkel elsajátíthatja a magyar történelmet, néprajzot, irodalmat, nyelvet.*

  *A gyermek megtanulja a fegyelmezettség fontosságát.  Az egyenruha, az őrsi összetartás, a vezényszavak részben megadják a fegyelmezettséget és kiegészítik az otthon gyakorolt fegyelmet.*

  *A gyermek életre szóló barátokat talál a cserkészetben.  A közös élmények összehozzák a gyereket az őrsi, ill. táborban megismert cserkésztestvéreivel.*

  *Visszaviszi a mai gyermeket a természetbe.  Egészen fiatal kortól megismerteti, majd megszeretteti a gyerekekkel a természetet.*

**Mit csinálnak a cserkészek?**

A cserkésznevelés gerincét a folyamatos, ösztönző és változatos programok képezik. A heti/kétheti rendszerességgel tartott összejövetelek, a hétvégi kirándulások, az évközi szolgálatok, a nyári táborozás és az egyéb programok során a cserkészek a cselekedve tanulás módszerével, a gyakorlatban szerzik meg és hasznosítják a megszerezhető ismereteket – korosztályuknak és érdeklődési koruknak megfelelően.

Megtanulnak – sok egyéb mellett – a természetben élni, azt megóvni, tájékozódni, elsősegélyt nyújtani, népdalainkat énekelni, és őszinte örömmel játszani. Így válhatnak az életben ügyes, magukat föltaláló, saját lábukon is megálló és a szükséges önbizalommal rendelkező, boldog emberekké. A cserkészet tehát egész éves elfoglaltságot jelent. Természetesen nem a számszerűség a fontos, hanem a programok lelke, hangulata és légköre.

**Őrsi rendszer**

Az azonos életkorú cserkészek 5-8 fős csoportjaiban, az őrsökben zajlik a cserkészélet – így megismerik a közösségi lét, a jó társaság, az együttmunkálkodás szükségességét és örömét; így segítheti őket a közösség megtartó ereje. Az őrsöket általában a gyerekeknél pár évvel idősebb, 15-20 éves őrsvezetők vezetik, akiknek már kellő képzettségük, tapasztalatuk és lelki érettségük van arra, hogy minták lehessenek a vezetett gyerekek számára.

Keresztény értékrend

Ami a cserkészetet határozottan megkülönbözteti más szabadidős elfoglaltságoktól, az a keresztény értékrendnek megfeleltethető tíz cserkésztörvény és a fogadalom, amely irányt és a követendő példát mutatja a cserkészeknek. A cserkészet nemcsak arra tanít meg, hogy szeressük, segítsük embertársainkat, de arra is, hogy hogyan segíthetünk magunkon és másokon.

**Nevelési módszerünk sajátosságai:**

- folyamatos, lelkiismeretre hallgató önnevelési rendszer (cserkésztörvények)

- cselekedve tanulás

- önnevelés

- kiscsoportos rendszer (őrsök, rajok)

- ösztönző és változatos programok

- természeti keret

- felnőttek részvétele

**Betekintés / Érdeklődés**

Örömmel vennénk, ha érdeklődnétek a cserkészet elvei iránt, részetekre fontos tudni, hogy mit csinálunk gyermekeitekkel a cserkészeten, mik a céljaink és módszereink, nekünk pedig fontos, hogy biztosak lehessünk abban, hogy ti ezekkel tisztában vagytok és egyetértetek.

Minket ahol szükséges /lehetséges ebben támogattok.

Ha valaki ezen rövid összefoglalón túl érdeklődik a cserkészet iránt, vagy valamiről részletesebb információt szeretne kapni, forduljon vezetőinkhez, csapatkönyvtárunkban minden bizonnyal találunk odavágó irodalmat!

A **rendszeres részvétel** az összejöveteleken fontos !!!

Kérjük, ha előre tudjátok, hogy nem tudtok részt venni a következő összejövetelen, értesítsétek az őrsvezetőt, neki ugyanis az örsi órára való készülésnél figyelembe kell vennie őrse létszámát is, és esetleg felrúgja terveit az, ha túl kevesen jönnek el az összejövetelre.

**Tegezhetünk?**

A cserkészeten belül mindenki –kortól, rangtól függetlenül – tegeződik, hiszen mindannyian cserkésztestvérek vagyunk. Ezért ne haragudjatok, kedves szülök, ha benneteket is tegezünk. Törekszünk a baráti kapcsolatra és hangulatra nem csak gyermekeitekkel, hanem veletek is.

**Létezik egy éves CSAPATTAGDÍJ ,**

Mely egy gyerek esetében 45 £, két gyerek esetében 80 £ , három vagy több gyerek után 115 £.

Kereső felnőtt cserkészeinknek 50 £. Kérjük, hogy ezt a tagdíjat évente, szeptemberben, az új cserkészév kezdetén,  lehetőleg felszólítás nélkül fizessétek be a csapatparancsnoknál, vagy utaljátok a bankszámlaszámunkra, amelyet a levél végén megtaláltok. Ha nehézséget okoz az egyszeri befizetés akkor a csapatparancsnokkal egyeztetve két vagy három részletben is be lehet fizetni.

A pénz nagy részét mi továbbítjuk a Külföldi Magyar Cserkész Szövetségnek tagdíjként, a maradék csapatkasszánkba megy, amelyből a terembérleti díjat, az összejöveteleken felhasznált anyagokat, biztosítást finanszírozzuk, az uzsonnákat, adminisztrációs költségeinket fedezzük, tábori csapatfelszerelést veszünk stb.

**Milyen előnyökkel jár, ha befizeted a csapattagdíjat ?**

Kedvezményesen vehet részt gyereked a kirándulásokon, rendezvényeken, csapattáborban, kedvezményesen vásárolhat egyenruhát stb.

Ezenkívül, ha vezetői táborban szeretne részt venni kedvezményesen vehet részt és a vonat/repülő jegyének egy részét állja a csapat.

**Milyen hátrányokkal jár, ha NEM fizeted ki a csapattagdíjat?**

Elsősorban gondoljunk arra, hogy a cserkészvezetők önkéntes alapon vezetik a cserkészfoglalkozásokat, ezért fizetést nem kapnak, de vannak kiadásaik: terembérleti díj, az összejöveteleken felhasznált anyag, adminisztrációs költségek, stb. Nem várhatjuk el, hogy saját anyagi forrásaikból fedezzék ezeket. Ezért ha valaki nem fizeti be a tagsági díjat, nem tudjuk magunkra vállalni a költségeket és a 3. felszólítás után a gyerek nem vehet részt a foglalkozáson mindaddig, amíg nem fizeti be a tagsági díjat.

Ha több ember nem fizeti be, akkor nem lesz anyagi fedezet a terembérleti díjra és a felhasznált anyagra, ezért előbb – utóbb megszűnik létezni a csapat.

**Ötleteket, konstruktív kritikát szívesen fogadunk** sőt, kérünk benneteket, hogy adott esetben ilyenekkel forduljatok hozzánk.

 De:

- az összejövetelek előtt, közben és után általában el vagyunk foglalva és esetleg nem tudunk kellő figyelemmel meghallgatni benneteket, ezért talán a legjobb megoldás, ha eMail - en, levélben, telefonon, vagy erre alkalmas találkozáson (pl. Szülői értekezleten) szólítotok meg bennünket.

- legyetek szívesek megérteni, ha kívánságotoknak esetleg nem tudunk eleget tenni, mivel sokszor ellentétes elvárásokkal és kérésekkel állunk szemben, ezeket egyeztetnünk kell a cserkészet elveivel és mindezt figyelembe véve kell döntést hoznunk.

**Bizalom vezetőinkkel szemben**

A cserkészet egy ifjúságnevelő mozgalom, mely azon alapszik, hogy fiatalok vezetnek fiatalokat és gyerekeket. Kérünk benneteket, bízzatok vezetőinkben, akkor is, ha esetleg nagyon fiatalnak tűnnek. Természetesen egyikünk sem tökéletes, de higgyétek el, hogy vezetői feladattal csak olyanokat bízunk meg, akiket erre alkalmasnak ismerünk, akik rendelkeznek elegendő felelősségtudattal és nevelői érzékkel. Ezen kívül a vezetők komoly elméleti és gyakorlati kiképzésen vesznek részt, így hát fel vannak készítve a rájuk váró feladatokra.

**Vezetőink teljesítménye**

A cserkészet jótékony munka, a vezetők fizetést nem kapnak, sőt, tábordíjakat és csapattagdíjat is ugyanúgy fizetnek mint a tagok. Ezen kívül nem elhanyagolandó tény, hogy szabadidejüket, energiájukat fektetik be annak érdekében, hogy a lehető legjobbat adják a gyerekeknek a cserkész-szellem értelmében.

**Magyar beszéd**

Egy fontos aspektusa a külföldi **magyar cserkészetnek**, hogy a magyar kultúrát és mindenek előtt a magyar nyelvet próbálja közel hozni a gyerekekhez. Ezért a cserkészeten használt nyelv a Magyar, kérjük a szülőket, hogy magyarul nem tudó gyereket ne hozzanak a cserkészetre, mert ez a munkánkat és a többi gyerek magyar nyelvkészsége fejlődését hátráltatja.

Gyerekeket, akik értenek és valamennyire beszélnek is magyarul, szívesen látunk, de kérjük a szülőket, hogy más teret is biztosítsanak számukra a magyar nyelv gyakorlására, hiszen kéthetente egy és fél óra minden bizonnyal nem elegendő egy nyelv elsajátításához.

**Szülői jelenlét**

Összejöveteleinket, lehetőleg szülők jelenléte nélkül bonyolítjuk, mivel minden gyereknek egyenlő körülményeket szeretnénk biztosítani, azok a gyerekek, akiknek jelen vannak a szülei nehezen integrálódnak a csoportba és a programba, kezelhetetlenebbek, engedetlenebbek olyankor, ezen kívül a cserkészet egyik alapelve, hogy fiatalok vezessék a fiatalokat és ebben szabad kezet kell nekik biztosítani. Természetesen különleges esetekben lehet szó kivételekről, hiszen ez nagy részben függ a gyermek és a szülő természetétől. Törekszünk a legjobb megoldásra.

Kirándulásinkon a helynek és időjárásnak megfelelően öltözködjünk, ez érvényes gyerekre és szülőre egyaránt. A nem megfelelő öltözet kihatással lehet a programra és a résztvevőkre is.

A **fegyelem** fontos a nagyobb embercsoportok káoszmentes vezetéséhez, ezért a fegyelmet gyakoroljuk és a gyerekektől is elvárjuk, hogy alkalmazkodjanak a csapathoz.

**Lehetőleg minden gyereknek legyen cserkészegyenruhája, azt az összejöveteleken hordja is, nyakkendőről azonban nem kell gondoskodni, azt a rendszeres részvétel esetén, vagy avatásnál kap a gyerek**.

***Köszönjük, hogy elolvastátok, ha bármi kérdésetek van, szívesen válaszolunk, forduljatok hozzánk bizalommal az***

***angliaimagyarcserkesz@gmail.com emailcímen, vagy személyesen gyertek el foglalkozásainkra:***

***emailcímünk :******angliaimagyarcserkesz@gmail.com***

***BANKSZÁMLASZÁMUNK:***

***Név: Hungarian Scout Association In Exteris – UK Branch***

***Sort code: 201699 , Account number: 73463028***

|  |  |  |  |  |
| --- | --- | --- | --- | --- |
|   **2015** |  **2015** |  **2015** |  **2015** |  |
|    **SZEPTEMBER** | **13**. Kirándulás, évkezdés**ÉVNYITÓ** **BOGRÁCSPARTY****19.** Cserkészfoglalkozás | **13.** Kirándulás, évkezdés**ÉVNYITÓ BOGRÁCSPARTY****26.**Cserkészfoglalkozás | **13.** Kirándulás, évkezdés**ÉVNYITÓ** **BOGRÁCSPARTY****20.**Cserkészfoglalkozás/Lovas szakág | **Helyszín:** Leys Farm, Thompkins Lane, Post code: SL2 3TD |
|   **OKTÓBER** | **3.** Cserkészfoglalkozás**17.** Cserkészfoglalkozás | **10.** Cserkészfoglalkozás**24.** Cserkészfoglalkozás | **4.** Cserkészfoglalkozás**18.**Cserkészfoglalkozás/Lovas szakág |  |
|   **NOVEMBER** | **7.** Cserkészfoglalkozás**21.** Cserkészfoglalkozás | **14**. Cserkészfoglalkozás**28.** Cserkészfoglalkozás | **1.** Cserkészfoglalkozás**15.**Cserkészfoglalkozás/Lovas szakág |  |
|   **DECEMBER** | **5.**Cserkészfoglalkozás/Mikulás ünnepség**20. BETLEHEMEZÉS** | **6.** Cserkészfoglalkozás/Mikulás ünnepség**20. BETLEHEMEZÉS** | **6.**Cserkészfoglalkozás/Mikulás ünnepség**20. BETLEHEMEZÉS** |  |
|  **2016** |  **2016** |  **2016** |  **2016** |  |
|  **JANUÁR** | **16.** Cserkészfoglalkozás**30.** Cserkészfoglalkozás | **10**. Cserkészfoglalkozás**23.** Cserkészfoglalkozás | **17**. Cserkészfoglalkozás**31.**Cserkészfoglalkozás/Lovas szakág |  |
|   **FEBRUÁR** |  **6.** Cserkészfoglalkozás**20.**Cserkészfoglalkozás**21.**Farsangi Bál | 13. Cserkészfoglalkozás27.Cserkészfoglalkozás**21.** Farsangi Bál | **7.** Cserkésfoglalkozás**21**.Cserkészfoglalkozás/Lovas szakág**21.** Farsangi Bál |  |
|  **MÁRCIUS** |  **5.** Cserkészfoglalkozás**19**. Cserkészfoglalkozás | **12.** Cserkészfoglalkozás | **6.** Cserkészfoglalkozás20.Cserkészfoglalkozás/Lovas szakág |  |
|  **ÁPRILIS** | **16.** Cserkészfoglalkozás | **23.** Cserkészfoglalkozás | **17.** Cserkészfoglalkozás/Lovas szakág |  |
|   **MÁJUS** | **7.** Cserkészfoglalkozás**21.**Cserkészfoglalkozás**22.**Akadályverseny,Próbázás **FOGADALOMTÉTEL** | **14.** Cserkészfoglalkozás**28.** Kirándulás**22.**Akadályverseny,Próbázás **FOGADALOMTÉTEL** | **1.** Cserkészfoglalkozás**15.**Cserkészfoglalkozás/Lovas szakág**22.**Akadályverseny,Próbázás **FOGADALOMTÉTEL** |  |
|  **JÚNIUS** | **4.** Cserkészfoglalkozás**18.** Cserkészfoglalkozás | **11.** Cserkészfoglalkozás**25.**Cserkészfoglalkozás | **5.** Cserkészfoglalkozás**19**.Cserkészfoglalkozás/Lovas szakág |  |
|  **JÚLIUS** | **2.** Cserkészfoglalkozás**16.** Cserkészfoglalkozás | **9.** Cserkészfoglalkozás | **3.**Cserkészfoglalkozás**17.**Cserkészfoglalkozás/Lovas szakág |  |
|  |  |  |  |  |
|  |  CSAPATTÁBORJúlius 22 – 28 között | CSAPATTÁBORJúlius 22 – 28 között | CSAPATTÁBORJúlius 22 – 28 között |  |
| **MEGJEGYZÉS:** |  **A dátumok változhatnak,** | de mindenkit időben  | **értesítünk majd!** |  |

KÖSZÖNJÜK A FIGYELMET!